Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 315/07)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Keleméri bárányhús“

ELi nr: PGI-HU-02480 – 7.9.2018

KPN ( ) KGT (X)

1. [KPN või KGT] nimetus(ed)

„Keleméri bárányhús“

2. Liikmesriik või kolmas riik

Ungari

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimele vastava toote kirjeldus

Nimetusega „Keleméri bárányhús“ tähistatakse talleliha, mis on saadud ildefransi või suffolki tõugu jäärade järglastelt. Tallesid peetakse ja kasvatatakse alates nende väljavalimisest kuni tapmiseni Keleméri piirkonnas. Uted ei tohi olla racka, cikta või cigája tõugu. Tapmise ajal ei tohi talled olla vanemad kui 120 päeva ja nende eluskaal ei tohi ületada 40 kg.

Toodet „Keleméri bárányhús“ võib müüa

— terve rümbana koos rinna- ja kõhuõõne siseorganitega (maks, kopsud, süda, kõri, neerud), välja arvatud mittesöödav rups;

— jaotatuna poolrümbaks või

— vastavalt tarbija vajadustele rümbana või jaotatuna poolrümbaks, kondiga või ilma;

jahutatult või külmutatult.

Toote „Keleméri bárányhús“ füüsikalised ja organoleptilised omadused: värske, peen ja vürtsikas aroom; vürtsikas maitse ja õrn tekstuur; erepunane värvus; liha peal ega sees ei ole rasvakihti; liha lõikepind on tänu lihastesisestele õhukestele rasvakihtidele marmorja välimusega.

Talle naha all või kõhuõõnes on vaevumärgatav väga õhuke rasvkoe kiht.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Poegimisaedikus viibimise ajal saavad talled ainult emapiima. Kui loom viiakse üle talleaedikusse, võib ta lisaks emapiimale toituda heinast, mida antakse piiramatult, ja söödast, mis koosneb määratletud geograafilise piirkonna karjamaadelt pärit valitud, õrnadest noortest taimedest. Hein koosneb umbes 80 % ulatuses heintaimedest ning ülejäänud 20 % ulatuses roht- ja muudest looduslikest taimedest. Neile karjamaadele on iseloomulikud ainult Euroopas kasvavad heintaimed, nagu näiteks lamba-aruhein (Festuca ovina) või kõrge raikaerik (Arrhenatherum elatius) ning rohttaimed, nagu harilik kesalill (Tripleurospermum perforatum) või harilik raudrohi (Achillea millefolium). Sõltuvalt soovitud tapakaalust saavad talled lisaks heinale kindlas koguses kas ainult sööta või lisaks söödale ka kuivsööta (oder, kaer).

Talleaedikus peetavate loomade kaalu kasvades suureneb proportsionaalselt ka nende energiavajadus, seega kasvab pidevalt ka piiramatult tarbitava heina ja sööda kogus, samal ajal kui emapiima kogus väheneb. Talledele piiramatult antava sööda koostis: energia: 8,99 MJ/Kg; kuivaine: 86 %; toorvalk: 16,23 %; toorkiud: 11,0 %.

Sööt sisaldab ka mineraalaineid (Ca, Na, Se) ning A-, D3- ja E-vitamiine, mis on piisavad, et rahuldada tallede kasvuvajadusi igas arenguetapis. Sööt ei tohi sisaldada sojat, geneetiliselt muundatud taimi, loomset valku, nisu ja maisi ega ravimeid. Tallede sööt sõltub nende vanusest:

1) vanus: 5–14 päeva; eluskaal: vähem kui 6 kg; pidamiskoht: poegimisaedik; sööt: emapiim

2) vanus: 14–40 päeva; eluskaal: 6–16 kg pidamiskoht: talleaedik; sööt: emapiim, sööt ja piiramatus koguses heina

3) vanus: 41–120 päeva; eluskaal: 16–40 kg pidamiskoht: nuumamisettevõte; sööt: 41–90 päeva vanused talled: 70 % sööta, 30 % heina (piiramatus koguses); 91–120 päeva vanused talled: 15 % otra, 15 % kaera, 70 % heina.

3.4. Tootmise erietapid, mis peavad toimuma määratletud geograafilises piirkonnas

Talled peavad olema kasvatatud määratletud geograafilises piirkonnas alates nende välja valimisest kuni tapmiseni.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Keleméri küla halduspiirkond

5. Seos geograafilise piirkonnaga

Toote „Keleméri bárányhús“ ja geograafilise piirkonna vaheline seos põhineb toote konkreetsetel kvaliteediomadustel.

Söödal ja kasvatamismeetodil, millega ildefransi või suffolki tõugu jäärade järglased hästi kohanevad, on oluline roll, et toota eespool nimetatud talleliha, millel on värske, peen, vürtsikas lõhn ja maitse, õrn tekstuur ja erepunane värvus.

Keleméri küla asub Gömör-Szepesi mäeaheliku jalami põhjaplatool Aggteleki rahvuspargis, mis piirneb Sajó jõe ja Keleméri ojaga. Künklikku pinnavormilõikuvad kitsad orud, kus on eriline mikrokliima ja ainulaadsed taimekooslused. Geograafiline piirkond asub 200–250 m kõrgusel merepinnast. Pinnase moodustavad pliotseeniajastu savi- ja liivasetted, millel on kujunenud happelised ja väga erodeerunud savimullad. Kliimat iseloomustab vähene sademete hulk (500–600 mm aastas), mõõdukalt soojad ja kuivad põuaohtlikud suved ning külmad ja udused ilmad hiliskevadel ja varasügisel. Päikesepaisteliste tundide arv on väike ja keskmine temperatuur on alla 10 °C.

Suffolki ja ildefransi tõugu loomad on hästi kohanenud kohalike geograafiliste tingimuste, mikrokliima ja taimekooslustega. Pärast lühikest (maksimaalselt 14 päeva) perioodi, mil talled toituvad ainult emapiimast, paigutatakse talled koos uttedega talleaedikusse, kus nad saavad soovi korral emapiima. Uttedele suletud talleaediku osas saavad talled Keleméri karjamaadelt kogutud, piiramatus koguses heina ja sööta, mis on kohandatud nende toitumisvajadustele.

Eriline mikrokliima (jahedad kuivad suved) ja mullaomadused on hein- ja rohttaimede jaoks väga soodsad. Tänu sellele on Keleméri piirkonna karjamaadel kujunenud ainulaadsed taimekooslused ja rohumaad, kus kasvab üle 90 taimeliigi. Karjamaade taimestik ja sellest saadud hein koosneb vähemalt 80 % ulatuses heintaimedest ning sisaldab süsivesikuid pigem kiudainete kui tärklisena. See takistab tallelihas paksu rasvakihi moodustumist. Heintaimed sisaldavad palju valku, mineraalaineid ja asendamatuid aminohappeid, mis annavad tootele „Keleméri bárányhús“ marmorja välimuse, õrna tekstuuri ja erepunase värvuse.

Lisaks heintaimedele rasvavad karjamaal ka ravimtaimed, mis annavad tootele „Keleméri bárányhús“ vürtsika lõhna ja maitse.

Sööda koostisosade proportsioonid on täielikult kooskõlas tallede kasvuvajadustega igas arenguetapis – nii ei saa sööt ja hein põhjustada rasvarikka liha teket.

Lisaks kasvatamismeetodile ja söödale tagab liha pehme tekstuuri ja erepunase värvuse tallede tapmine enne, kui nad saavad 120 päeva vanaks.

Need tegurid koos mõjutavad liha kvaliteeti ja tagavad toote „Keleméri bárányhús“ meeldiva vürtsika maitse, õrna tekstuuri, erepunase värvuse, värske aroomi ning, tänu neerurasva puudumisele ja lihastesisestele õhukestele rasvakihtidele, selle marmorja välimuse.

Viide tootespetsifikaadi avaldamisele

https://gi.kormany.hu/foldrajzi-arujelzok

(1) ELT L 343, 14.12.2012, lk 1.